AVASTUSRETK VIHMAMETSADESSE

**Sihtgrupp:** 4. klass

**Aeg:** aastaringselt

**Algus:** loomaaia läänevärav (Ehitajate tee 150)

**Läbiviimise koht:** troopikamajad, klassiruum

**Läbiviija(d):** loomaaia loodushariduse spetsialist(id)

**Hind:** 120 eurot

**Kestus:** 2x45 min

**Grupi suurus:** kuni 32 õpilast

**Õppekeel:** eesti keel

**Seos riikliku õppekavaga**: Loodusõpetus II kooliaste: Elu mitmekesisus Maal.

Kultuuri- ja väärtuspädevus: Kujundatakse positiivne hoiak kõige elava ja ümbritseva suhtes, teadvustatakse loodusliku mitmekesisuse tähtsust ning selle kaitse vajadust, väärtustatakse jätkusuutlikku ja vastutustundlikku eluviisi.

Sotsiaalne ja kodanikupädevus: Õpitakse hindama inimtegevuse mõju looduskeskkonnale, teadvustatakse kohalikke ja globaalseid keskkonnaprobleeme ning leitakse neile lahendusi.

Läbivad teemad: Keskkond ja jätkusuutlik areng. Väärtused ja kõlblus.

**Programmi lühitutvustus:** Programmi eesmärk on tutvustada õpilastele vihmametsade eripära ja olulisust ning avada uks sealse liigirikkuse ning loomade põnevate kohastumuste maailma. Räägitakse vihmametsade asukohtadest Maal ja arutletakse eri piirkondade vihmametsade sarnasuse ja erinevuse üle. Õppekäigul troopikamajadesse tutvutakse liigirikka vihmametsa loomastikuga. Saadud teadmiste kinnistamiseks panevad õpilased end proovile muhedas mälumängus.

**Meetodid:** õppetunnis kasutatakse avastusõppe meetodeid: õppekäik loomaaias, vaatlus, praktiline tegevus rühmades, arutelu.

**Eesmärgid:**

* Õpilane kirjeldab vihmametsasid, nende asukohti, mõistab sealse liigirikkuse olulisust.
* Õpilane nimetab vihmametsades elavaid loomi ja linde, teab nende kohastumusi ja eluviise.
* Õpilane teadvustab vihmametsade hävimise põhjuseid.
* Õpilane selgitab vihmametsade tähtsust ja kirjeldab säästva eluviis rolli nende püsimajäämisel.

**Õppevahendid ja –materjalid:**

A4 värvilised paberid, eri värvi magnetid, tahvlimarker, mälumängu küsimustekaardid, loodusvööndite seinakaart.

**Tegevuse kirjeldus:**

1. **Sissejuhatus**

Juhendajad tutvustavad reegleid ja eelolevat programmi. Kasutades troopikamajas paiknevat loodusvööndite seinakaarti ning pilte, arutletakse, kus asuvad vihmametsad. Räägitakse vihmametsas valitsevatest tingimustest, vihmametsa eri sfääridest, ning sealse elu mitmekesisusest. (10 min)

1. **Teema arendus**

Õppekäik

* Edasi suundutakse troopikamajade ekskursioonile, kus tutvustatakse troopilise vööndi eri asukaid.
* Eraldi pööratakse tähelepanu kolmele põhilisele piirkonnale maailmas, kus vihmametsad asuvad, ning sealsetele loomadele.
* Räägitakse ka inimtegevuse negatiivsest mõjust vihmametsadele - metsaraiest ning põlengutest, istanduste rajamisest.
* Õpilastele selgitatakse vihmametsade ohustatuse põhjusi ning võimalusi, kuidas saab vihmametsade säilimisele kaasa aidata. (50 min)

Praktiline ülesanne

* Seejärel suundutakse klassiruumi, kus toimub kokkuvõttev mälumäng. Õpilased jagunevad rühmadeks, juhendajad tutvustavad reegleid ja mängu käiku.
* Õpilased saavad end proovile panna, vastates rühmadena küsimustele. Punkte saab õigete vastuste eest, kuid ka selle eest, kui rühm oskab õigesti arvata, kas vastasmeeskond teab vastust või mitte. Nii korratakse üle tunnis läbitud teema. (25 min)

1. **Kokkuvõte**

Tunni lõpus arutletakse, mida õpilased tunnis omandasid, mis oli nende jaoks eriti huvitav, mis meeldis vähem ning kas õppetunni eesmärgid said täidetud. (5 min)

**Tagasiside:** Õpetajal/rühma saatjal on võimalus pärast loomaaia külastust anda tagasisidet e-kirja teel.

**Info õpetajale (saatjale):** Enne loomaaeda tulekut palume õpilastele selgitada, et õppeprogramm on õppetund, millel on kindel teema ja eesmärgid ning kus on erinevaid tegevusi ja ülesandeid. Loomaaias kehtivad reeglid, millest tuleb juhinduda <https://tallinnzoo.ee/kulastajale/kulastamiseeskirjad/>. Programmi ajal peab õpetaja aitama distsipliini hoida. Kui õppeprogrammil osalevad erivajadustega õpilased, palume sellest teada anda programmi broneerimisel.